EFTA-TILSYNSMYNDIGHEDENS HENSTILLING Nr. 85/96/KOL af 10. juli 1996 om et samordnet program for kontrol i 1996 til sikring af, at maksimalgrænseværdierne for pesticidrester på og i visse produkter af vegetabilsk oprindelse, herunder frugt og grøntsager, overholdes

EFTA-TILSYNSMYNDIGHEDEN HAR -

under henvisning til EØS-aftalen, særlig artikel 109 og protokol 1,

under henvisning til aftalen om oprettelse af en tilsynsmyndighed og en domstol, særlig artikel 5, stk. 2, litra b), og protokol 1,

under henvisning til den i kapitel XII, punkt 54, i bilag II til EØS-aftalen nævnte retsakt (Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager), særlig artikel 4, stk. 3, og

ud fra følgende betragtninger:

Ifølge artikel 4, stk. 2, i direktiv 90/642/EØF skulle EFTA-staterne inden den 1. august 1995 sende EFTA-Tilsynsmyndigheden alle de nødvendige oplysninger om gennemførelsen i 1994 af deres nationale kontrolprogrammer til sikring af, at maksimalgrænseværdierne for pesticidresterne i bilag II til nævnte direktiv overholdes; Tilsynsmyndigheden har modtaget visse oplysninger i overensstemmelse med dette krav;

ifølge artikel 4, stk. 1, i direktiv 90/642/EØF skal EFTA-staterne udarbejde foreløbige programmer, i hvilke karakteren og hyppigheden af den kontrol, som skal foretages for at sikre overholdelse af den opstillede liste over maksimalgrænseværdier for pesticidrester, fastlægges;

ved henstilling af 19. april 1995 om et samordnet program for kontrol i 1995 til sikring af, at maksimalgrænseværdierne for pesticidrester på og i visse produkter af vegetabilsk oprindelse, herunder frugt og grøntsager overholdes, henstillede Tilsynsmyndigheden, at EFTA-staterne inden den 1. september 1995 sendte Tilsynsmyndigheden deres planlagte nationale kontrolprogrammer for 1996; Tilsynsmyndigheden har modtaget visse oplysninger i anledning af denne henstilling;

bilag II til direktiv 90/642/EØF, som ændret, indeholder lister over harmoniserede maksimalgrænseværdier for rester af visse pesticider, som bør være omfattet af de nationale og de samordnede kontrolprogrammer i 1996;

de oplysninger, som EFTA-Tilsynsmyndigheden har fået forelagt, er ikke tilstrækkelige til at give en fuldstændig oversigt over EFTA-staternes fuldførte og planlagte kontrolprogrammer;

det er fortsat nødvendigt at rette henstilling om generelle grundlæggende ordninger for den kontrol for pesticidrester, som EFTA-staterne skal gennemføre i 1996, for at sikre, at de obligatoriske maksimalgrænseværdier for pesticidrester overholdes, og for at bidrage til, at Det Europæiske Økonomiske Samarbejdsområde fungerer efter hensigten;

det er vigtigt, at EFTA-staterne giver oplysninger om de nuværende kvalitetssikrende foranstaltninger for prøvetagning og analyse af pesticidrestniveauer som grundlag for en yderligere drøftelse;

med henblik på udarbejdelsen af fremtidige henstillinger vil det også være en hjælp for EFTA-Tilsynsmyndigheden på forhånd at blive underrettet om EFTA-staternes foreløbige programmer for 1997 for kontrollen af maksimalgrænseværdier for pesticidrester som fastsat i direktiv 90/642/EØF;

EFTA-staternes kontrol og prøvetagning til sikring af, at maksimalgrænseværdierne for pesticidrester i den liste, der er nævnt i artikel 1, stk. 1, i direktiv 90/642/EØF, overholdes, bør gennemføres i henhold til den i kapital XII, punkt 20, i bilag II til EØS-aftalen nævnte retsakt (direktiv 79/700/EØF om fastsættelse af fællesskabsmetoder til udtagning af prøver til den officielle kontrol med pesticidrester på og i frugt og grøntsager), den i kapitel XII, punkt 37, i bilag II til EØS-aftalen nævnte retsakt (direktiv 85/591/EØF om indførelse af fælles prøveudtagnings- og analysemetoder til kontrol af levnedsmidler) og de i kapitel XII, punkt 50 og 54n, i bilag II til EØS-aftalen nævnte retsakter (direktiv 89/397/EØF og 93/99/EØF om offentlig kontrol med levnedsmidler);

Liechtenstein skal overholde bestemmelserne i de i kapitel XII i bilag II til EØS-aftalen nævnte retsakter senest den 1. januar 2000; Liechtenstein skal gøre sit yderste for at overholde bestemmelserne i de i det pågældende kapitel nævnte retsakter senest den 1. januar 1997; Liechtenstein bør derfor ikke omfattes af denne henstilling for 1996;

Norge og Island blev hørt i EFTA-Levnedsmiddeludvalget, der bistår EFTA-Tilsynsmyndigheden, den 7. november 1995 -

VEDTAGET FØLGENDE HENSTILLING:

Det henstilles, at Norge og Island:

1. som en prioriteret opgave kontrollerer produkter fra en betydelig del af de produktgrupper, der er nævnt i bilag I til direktiv 90/642/EØF

2. som en prioriteret opgave med regelmæssige mellemrum udtager et minimumsantal af prøver, der afspejler produktion, forbrug og import til EØS af hvert produkt, i hele 1996 eller i produktionsåret for det pågældende produkt med tydelig angivelse af oprindelse og handels- eller afsætningsled

3. som en prioriteret opgave analyserer for rester af så mange af de i bilag II til direktiv 90/642/EØF nævnte pesticider som muligt under hensyn til de anvendte analysemetoder

4. som en prioriteret opgave udarbejder en generel rapport om den nuværende anvendelse af deres kvalitetssikrende foranstaltninger for prøvetagning og analyse for pesticidrester til orientering samtidig med den rapport, der er nævnt i henstilling 6

5. som en særlig opgave for 1996 udtager prøver og analyserer for de kombinationer af produkter og pesticider, der er nævnt i bilaget, på grundlag af et tilstræbt antal prøver på 30 af hvert produkt, der afspejler nationale andele, EØS-andele og tredjelandes andele af EFTA-statens marked, og aflægger rapport om resultaterne, herunder de anvendte analysemetoder og kvalitetssikrende foranstaltninger, senest den 1. juli 1997, hvis det er muligt, men senest den 1. august 1997

6. tilsender EFTA-Tilsynsmyndigheden alle de i artikel 4, stk. 2, i direktiv 90/642/EØF-krævede oplysninger og navnlig aflægger rapport om resultaterne af kontrollen for 1995, hvad angår de pesticider, der er nævnt i bilag II til direktiv 90/642/EØF, og

7. inden den 1. september 1996 sender EFTA-Tilsynsmyndigheden deres planlagte nationale kontrolprogram for året 1997.

Udfærdiget i Bruxelles, den 10. juli 1996.

For EFTA-Tilsynsmyndigheden

Knut ALMESTAD

Formand

BILAG

MGR, der skal kontrolleres i forbindelse med den specifikke opgave for 1996, der er nævnt i henstilling 5

>TABELPOSITION>